Selfs 3 entstofdosisse keer nie Omikron – studie | Maroela Media
Selfs 3 entstofdosisse keer nie Omikron – studie
Suid-Afrikaanse en Duitse wetenskaplikes het nou bevind dat selfs drie dosisse van die Covid-19-entstof dalk nie voldoende is om infeksie met die Omikron-variant vry te spring nie.
Volle inenting en 'n versterkingsdosis bied wel beskerming teen ernstige siekte sou 'n pasiënt die betrokke variant opdoen.
Dié studie is die eerste ter wêreld om deurbraakinfeksies met die Omikron-variant in ten volle ingeënte persone ná die ontvangs van versterkingsdosisse te bevestig en te tipeer. Dit is Woensdag in die mediese joernaal The Lancet gepubliseer.
'n Groep wetenskaplikes van onder andere die Universiteit Stellenbosch, die Universiteit van Wes-Kaapland, die Universiteit van Kaapstad en die Ludwig Maximilian-Universiteit van München in Duitsland, het sewe Duitse besoekers aan Kaapstad bestudeer wat drie dosisse van die entstof ontvang het, maar steeds einde November verlede jaar met die Omikron-variant besmet is.
Al sewe die besoekers was ten volle ingeënt en het hoë vlakke van spesifieke teenliggaampies gehad.
Vyf van die besoekers het twee Pfizer-dosisse ontvang en later 'n Pfizer-versterkingsdosis, terwyl een twee Pfizer-dosisse en 'n Moderna Spikevax-versterkingsdosis ontvang het. Die sewende besoeker het 'n AstraZeneca-dosis ontvang, opgevolg deur 'n Pfizer-inenting en 'n Pfizer-versterkingsdosis.
Hierdie besoekers het nietemin tussen 30 November en 2 Desember respiratoriese simptome begin toon en eindelik positief vir die koronavirus getoets. Hulle was almal met Omikron besmet en het ligte tot matige simptome (kortasem) ervaar.
Nie een van die pasiënte is egter in 'n hospitaal opgeneem nie.
Luidens die studie dui die pasiënte se ligte tot matige simptome daarop dat volle inenting en 'n versterkingsdosis steeds goeie beskerming bied teen ernstige siekte wat deur Omikron veroorsaak word.
Die outeurs sê hul bevindings ondersteun die behoefte aan die verdere ontwikkeling van entstowwe om beter beskerming teen infeksie met die Omikron-variant te bied en beklemtoon dat nie-farmaseutiese maatreëls voorlopig volgehou moet word.
Steeds bly die skille op die oë en volg die skapies blindelings tot in die afgrond in.
En die konsert woed voort…
Die virus maak 1 uit honderde ongewakste mense siek genoeg om hospitaal toe te moet gaan. 7 is nie 'n groot genoeg groep om enige waardevolle afleidings van te maak nie.
Dit gaan nie oor die aantal dosisse nie, dit gaan oor die tydsberekening. Want die spuit maak teenliggaampies en hulle verdwyn weer nadat al die selle wat dorinkies gekry het, vernietig is. Dis hoe jou liggaam werk. So jy moet so drie weke voor die volgende "golf" jou prikkie gaan vat as jy enige voordeel daaruit wil trek. MAAAR jy moet ook onthou dat om jou immuunstelsels kort-kort to oorstimuleer oor die medium en lang termyn skade gaan doen en jou moontlik outo-immuunsiekte gaan gee. Gaan lees maar. Sels die Europese Mediese Vereniging seg so.
Hoe weet hulle dis die vaksiene wat die ligter simptomes veroorsaak. Baie mense sonder enige ent het ook ligte simptomes gehad. Wanneer doen hulle navorsing om te sien hoeveel mense al Covid teenliggaampies het, al is hulle nie ingeënt nie?